ET Euroopa Liidu Teataja C 33/10

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 33/06

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PATATA DELLA SILA”

EÜ nr: IT-PGI-0005-0643-21.09.2007

KGT ( X ) KPN ( )

1. Nimetus:

„Patata della Sila”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab:

Nimetusega „Patata della Sila” tähistatakse maavitsaliste sugukonda kuuluva liigi Solanum tuberosum L. säilituskartuli mugulaid, mis on saadud sertifikaati omavatest taimedest, mis kuuluvad ELi liikmesriikide riiklikes sordikataloogides olevatesse sortidesse; tarbimisse andmisel peab mugul olema järgmiste omadustega. Kuju: ümar – ümar/ovaalne – piklik/ovaalne. Suurus: kuni 28 mm (granaglia), vahemikus 28–45 mm (mezzanella või tondello), vahemikus 46–75 mm (prima), üle 76 mm (fiorone). Koor: hõõrdumisele vastupidav. Viljaliha: tihe, muljumisele vastupidav. Kuivaine sisaldus alla 19 %. Tarnimisse andmisel peavad mugulad olema terved, ilma idudeta, ühes tükis, puhtad, ilma silmadeta, mis on sügavamad kui 3 mm, ja/või kahjurite tekitatud vigastusteta. Sisselõikeid, kriimustusi ja ilma kooreta kohti võib esineda 5 % ulatuses arvestatuna mugulate hulga kohta. Toimeainete lubatud jäägid (%): vähem kui 50 % kehtivate õigusaktidega ettenähtud piirist.

Kartul „Patata della Sila” on tuntud tänu oma organoleptilistele ja kulinaarsetele omadustele, kartul on väga sobiv frittimiseks ning säilib pikka aega ilma idanemisvastase töötlemiseta.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tooraine (üksnes töödeldud toodete puhul):

Kartulit „Patata della Sila” kasvatatakse punktis 4 määratletud territooriumil. Pärast pinnase ettevalmistamist pannakse maha sertifitseeritud, A klassi või kõrgemasse klassi kuuluvad kartulimugulad, mis on saadud ELi liikmesriikide riiklikesse sordiregistritesse kantud kultivaridest. Ühe aasta jooksul on lubatud teostada uuendamist (rimonta), st aasta jooksul pannakse maha punktis 4 määratletud territooriumil kasvatatud kartulimugulad. Kartuleid võetakse 20. augustist kuni 30. novembrini, sel ajal on temperatuurid jahedamad, üldiselt mitte üle 15–18 °C.

3.6. Erieeskirjad viilutamise, riivimise, pakendamise jm kohta:

Tarbimisse andmisel peab kartul „Patata della Sila” olema pakendatud ühte järgmistest pakenditest: pakend Vert-bag; Girsac pakendid ja ümbrised kaaluga 1–5 kg; võrgud tootekaaluga 1–2,5 kg; kotid tootekaaluga 2,5–10 kg; karbid tootekaaluga 5–20 kg; puidust kastid tootekaaluga 12,5–20 kg; korvid tootekaaluga 10–20 kg; alused tootekaaluga 0,5–1 kg; Väikesed alused tootekaaluga 0,5–kuni 1 kg. Kõik pakendid peavad olema toiduainete pakkimiseks ettenähtud materjalist ja pitseeritud nii, et toodet ei saaks ilma pitsatit avamata pakendist välja võtta. Toote lahtine müük ei ole lubatud, välja arvatud juhul, kui igale mugulale on kleebitud toote logo.

3.7. Erieeskirjad märgistamise kohta:

Tarbimisse laskmisel peab pakendil lisaks logole, ühenduse graafilisele sümbolile ja vastavale märkele ning seadusega ettenähtud teabele olema selges ja loetavas trükikirjas järgmine tähis: „Patata della Sila”, vajadusel koos tõlkega, ning „Indicazione Geografica Protetta” (kaitstud geograafiline tähis) pikalt väljakirjutatuna või lühendina IGP. Nende toodete puhul, mis on saadud mägiseks loetavaks geograafilisest piirkonnast, võivad märgisel olla ka sõnad „prodotto della montagna” (mägiala toode). Logo algne värvus on sinine, kuid seda võib trükkida ka muu värvusega. Vähim piir, milleni logot võib vähendada, näiteks kui märgis pannakse mugulatele kleebisena või laseriga märgistamisel, on 2,5 cm, lähtuvalt allpool esitatud logo proportsioonidest. Iga mugula märgistamist logoga kasutatakse üksnes nende kartulite puhul, mille suurus on 46 mm või rohkem. Keelatud on lisada märkeid, mis ei ole sõnaselgelt ette nähtud.

Kartuli „Patata della Sila” logo:

4. Geograafilise piirkonna täpne määratlus:

Kartuli „Patata della Sila” tootmispiirkond hõlmab eranditult järgmiste kommuunide territooriumi: Acri, Aprigliano, Bocchigliero, Celico, Colosimi, Longobucco, Parenti, Pedace, Rogliano, San Giovanni in Fiore, Serra Pedace, Spezzano della Sila, Spezzano Piccolo, in provincia di Cosenza ed i comuni di Albi, Carlopoli, Cicala, Confluenti, Decollatura, Magisano, Martirano, Martirano Lombardo, Motta S.Lucia, Serrastretta, Sorbo San Basile, Soveria Mannelli ja Taverna in provincia di Catanzaro. Kõnealused kommuunid asuvad Sila kõrgplatoo ümber ja on selle looduslikuks piiriks; platoo pinnase iseloom ja kliimatingimused lasevad kartulil pikkamööda ja ühtlaselt kasvada ja mugulal optimaalselt valmida.

5. Seos geograafilise piirkonnaga:

5.1. Geograafilise piirkonna eripära:

Kartuli „Patata della Sila” kasvukoha pinnas ja kliimatingimused on olulise tähtsusega. Granulomeetrilise koostise poolest on Sila kõrgplatoo mullad enamjaolt uhtelised peeneteralised liivmullad ning seega hästi vett läbilaskvad ja kergesti töödeldavad; pH näitaja on vahemikus 5–6,5; muld on orgaaniliste ainete rikas ja seega looduslikult viljakas, teatavates piirkondades on mullaviljakuse näitaja 10,04 %. Sila kõrgplatoo kliima on suvel äärmiselt kuiv ja talvel külm. Registreeritud andmete kohaselt muutuvad temperatuurid soojaks aprillis-mais, olles seega ideaalsed kartuli mahapanekuks. Lisaks soodustab taime kasvu päevane soojuskõver ja rohke päikesevalgus, tagades ühtlase ja aeglase kasvu, mis on soodne kuivaine tekkeks, ning taime sellise lõppvalmimise, mis võimaldab saada pika säilivusajaga mugulaid, mis ei vaja idanemisvastast töötlemist. Selliste oluliste omadustega on kartul ülesvõtmise ajal, kui temperatuurid on madalamad, üldiselt mitte üle 15–18 °C. Õhu või vee saastatus on piirkonnas täielikult välistatud. Maaharimine on Silas väga piiratud, ainuke puu- või juurvili, mida kõrgplatool kasvatatakse, ongi kartul. Muldi niisutab allikast tulev vesi ja maaharimine on viidud range miinimumini, kuna suviste temperatuuride kõikumiskõver öösel ja päeval on väga suur, talv on karm ja lumerohke, hävitades niiviisi rohked kultuurile ohtlikud taimekahjurid, kelle rünnakud on äärmiselt harvad ja kindlapiirilised, seega kergesti kontrollitavad.

5.2. Toote eripära:

Kartul „Patata della Sila” eristub muudest kartulitest ning on hinnatud pika säilivusaja ja erakordselt heade kulinaarsete omaduste poolest; kartul sobib suurepäraselt frittimiseks, kuna pärast õlis küpsetamist säilib toote suur kuivainesisaldus, mille tõttu jääb alles kartuli sisu kollakasvalge värvus. Selle asjaolu kohta koostati ka tooteanalüüs mida võrreldi muudes tootmispiirkondades kasvatatava kartuli proovidega. Võrdluse tulemused näitasid, et võrreldes muudes tootmispiirkondades kasvatatava kartuliga oli Sila kõrgplatool kasvatatud kartulis õlis küpsetamise järel kuivainesisaldus märkimisväärselt kõrgem ning seega sobib kartul paremini frittimiseks, samuti oli viljaliha värvus märksa kollakam, kartuli iseloomulik maitse palju tuntavam ning koor paksem ja vastupidavam mehhaanilisele töötlemisele.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Sila kõrgplatoo ümbruses (Cosenza – Crotone – Catanzaro – Piana di Sibari) elavad elanikerühmad peavad kartulit „Patata della Sila” kvaliteettooteks ning ostavad tavapäraselt seda otse tootjaühendustelt. Sitsiilia, Puglia ja Campania turgudel on tootel erakordselt hea maine ning tihedamaid kaubandussidemeid võib täheldada juba 1950. aastate lõpust. Kuna kartul „Patata della Sila” säilib hästi ega kaota oma organoleptilisi omadusi, on ta kõnealustes piirkondades laialt kasutatav ja peamine talvevaru. Seega on kartulikasvatus ka kõrgplatoo jaoks oluline majandustegevus ning aasta-aastalt on Sila taluperedes seda oskust edasi antud. 1955. aastal asutati Sila seemnekartuli aretuse ja selekteerimise keskus (Centro Silano di Moltiplicazione e selezione delle patate dal seme), mille ülesanne oli edendada sertifitseeritud seemnekartuli levikut. Uurimused on ühtlasi näidanud, et 1980. aastate lõpus oli Sila kõrgplatoo üks suurematest seemnekartuli tootjatest, kes varustas keskmise suurusega põllumajandusettevõtteid seemnekartuliga. Ajaolu tõttu, et kuiva suve ja külma talvega kliimatingimused on alati võimaldanud hoida kartulit naturaalsetes tingimustes, mille puhul salvede temperatuur on oktoobrist aprillini 6–8 kraadi, ning et tootmispiirkonnas puuduvad võimalikud saasteallikad, peavad tarbijad toodet ehedaks, tervislikuks ja kvaliteetseks. Kartuli „Patata della Sila” maine kinnituseks on ka suur edu toote auks korraldatud üritustel ja pidustustel, kuhu tuleb eespool osutatud piirkondadest rohkesti turiste, kes kogunevad igal sügisel kõrgplatoole kuulsat mugulat maitsma ja tutvuma kohaliku traditsioonilise köögi rohkete iseloomulike retseptidega. Näiteks võib tuua kuulsa laada Sagra della patata della Sila, mida peetakse alates 1978. aastast oktoobrikuus Campigliatello Silanos samaaegselt kartuli ja põllumajandustehnika messiga Mostra Mercato della Patata della Sila e delle macchine agricole. Alates 1980. aastast toimub Parentis kartuli „Patata della Sila” auks peetav folkloori- ja kulinaariaüritus. Kartuli „Patata della Sila” kasvatamisel on seega pikk ja dokumenteeritud ajalugu, mida kajastati esimest korda 1811. aasta väljaandes Statistica del Regno di Napoli del 1811.

Viide spetsifikaadi avaldamisele:

Spetsifikaadi terviktekst on kättesaadav järgmisel veebilehel:

Klõpsates lingil http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

või

minnes otse põllumajandusministeeriumi veebilehele (http://www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all'esame dell'UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.